
    If you are not part of the solution, you are part of the problem 
(Martin Luther King)


    How can education be part of the solution and not part of the problem? 
(David Orr)


     

  


  
    Forord


    I ett år har jeg syklet rundt i Oslo og møtt folk som gjør en innsats for en mer bærekraftig verden. Jeg har lest blogger og fulgt Instagram- og Facebook-profiler laget av unge mennesker. Jeg har besøkt organisasjoner og «start up»-kontorfellesskap. Jeg har sett andelslandbruk og vært på seminarer om kompost og biehold i byen. Jeg har vært på vegetar- og veganrestauranter, restaurant med retter laget av restemat. Jeg har vært i nedlagte fabrikkhaller som oser av bærekraftig innovasjon og nye ideer. Jeg har vært på pop up-butikker og byttedager for klær. Jeg har bestilt restemat som ellers ville vært kastet, via appen Too good to go. Det har vært ekstremt inspirerende og spennende å lære om alt som skjer, og alle som jobber for å dreie verden i en mer bærekraftig retning. Jeg tror at dette også kan være inspirerende for skolen.


    Skolen skal være et sted hvor unge mennesker kommer for å lære. Denne boka er imidlertid fundert på ideen om at skolen er et sted som også har noe viktig å lære av unge mennesker. For akkurat på det tidspunktet vi er i historien nå, tror jeg mange unge mennesker har forstått noe som skolen kan ha utbytte av å ta lærdom av. Nemlig hvordan vi skal leve på en måte som ikke ødelegger jorda. Hvordan vi skal sette i gang bedrifter basert på en sirkulær økonomi1 hvor det som vi før ville kastet, er det vi nå tjener penger på. Hvordan vi kan leve uten å produsere så vilt mye søppel. Hvordan vi kan lage apper som reduserer matsvinn, hvordan vi kan dele så vi slipper å eie, hvordan vi kan redesigne klær i stedet for å kjøpe nye. Hvordan vi kan spise på en bærekraftig måte, hvordan vi kan samarbeide og skape nye møteplasser for innovasjon. Hvordan vi kan utvikle og distribuere bærekraftige energiløsninger, hvordan vi kan jobbe sammen og organisere oss for å påvirke samfunnet i en mer rettferdig og bærekraftig retning. Hvordan vi kan bruke sosiale medier og skolestreik til å påvirke – og forandre verden.


    Det skjer så uendelig mye spennende blant unge mennesker at det nesten er en umulig oppgave å få oversikten. Det befriende, for meg som akademiker, har vært å møte så mange folk som bare gjør det. Gjennom boka forteller jeg historiene til unge mennesker som jobber med å endre verden. Jeg forsøker så å knytte dette sammen med forskning på utdanning for bærekraftig utvikling. Ut fra dette kommer jeg med konkrete forslag til hvordan disse menneskenes arbeid og ideer kan tas inn i undervisningen for at den skal fremme håp og handlekraft.


    Jeg håper at denne boka kan inspirere lærere, skolemyndigheter, politikere og elever til å tenke på hva skolen kan lære om bærekraftig utvikling av unge mennesker i dag.



      
      1 Sirkulær økonomi handler om å gå bort fra en lineær måte å tenke på hvor vi lager, bruker og kaster, til en sirkulær måte å tenke på hvor produktene skal lages, brukes, gjenbrukes, repareres og omdannes til nytt råmateriale. For en mer utdypende beskrivelse av sirkulær økonomi, se side 55.

   

  


  
    Takk!



    Takk til alle som har tipset om folk jeg burde snakke med, og tusen takk til alle som har latt seg intervjue! Jeg vil også rette en stor takk til redaktør Kaja Kathrine Kristian­sen for grundig arbeid og gode innspill – samt god taggeånd. Jeg vil takke fagfelle og andre som har lest og kommet med verdifulle innspill til boka. Spe­sielt takk til Ingerid Straume, Snorre Nordal, Line Anfinsen, Christoffer C. Eriksen, Linda Helèn Godager, Marianne Ødegaard, Gerd Johansen, Inger Gilje Sporaland, Lena Skår Størseth og Birgitte Bjønness, og til Line Brox for god hjelp med transkriberingen. Takk til Norsk faglitterær forfatter- og oversetter­forening for økonomisk støtte. Til sist; takk til datter Sofie på 13 år for inspirasjon og gode tips. Takk for at du og andre ungdommer står sånn på for å endre verden. Måtte deres ideer og engasjement bli hørt og føre til endring og action. Jeg håper denne boka kan bidra til dette.

